Predkladacia správa


Návrh zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“), zákon č. 250/2012 Z. z. o regulácii v sieťových odvetviach v znení neskorších predpisov, zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov, zákon č. 391/2015 Z. z. o alternatívnom riešení spotrebiteľských sporov a o zmene a doplnení niektorých zákonov a zákon č. 108/2024 Z. z. o ochrane spotrebiteľa a o zmene a doplnení niektorých zákonov sa predkladá z dôvodu transpozície európskej legislatívy revidujúcej súčasné nastavenie vnútorného trhu so zemným plynom v Európskej únii. Súčasne sa v jednotlivých novelizovaných zákonoch menia ďalšie ustanovenia v reakcii na požiadavky aplikačnej praxe.

Predkladaný návrh zákona transponuje a implementuje požiadavky v oblasti dekarbonizácie plynu a vodíka, ktoré sú upravené najmä nariadením Európskeho parlamentu 
a Rady (EÚ) 2024/1789 z 13. júna 2024 o vnútornom trhu s obnoviteľným plynom, zemným plynom a vodíkom, ktorým sa menia nariadenia (EÚ) č. 1227/2011, (EÚ) 2017/1938, (EÚ) 2019/942 a (EÚ) 2022/869 a rozhodnutie (EÚ) 2017/684 a ktorým sa zrušuje nariadenie (ES) č. 715/2009 (prepracované znenie) (Ú. v. EÚ L, 2024/1789, 15.7.2024) (ďalej len „nariadenie (EÚ) 2024/1789“) a smernicou Európskeho parlamentu a Rady (EÚ) 2024/1788 z 13. júna 2024 o spoločných pravidlách pre vnútorné trhy s obnoviteľným plynom, so zemným plynom 
a s vodíkom, ktorou sa mení smernica (EÚ) 2023/1791 a zrušuje smernica 2009/73/ES (prepracované znenie) (Ú. v. EÚ L, 2024/1788, 15.7.2024) (ďalej len „smernica (EÚ) 2024/1788“). Trendy v oblasti dizajnu vnútorného trhu s vodíkom zahŕňajú o. i. efektívne dosahovanie cieľov energetickej únie a cieľa dosiahnuť klimatickú neutralitu najneskôr do roku 2050.
Smernica (EÚ) 2024/1788 bola prijatá v júni 2024 a nadobudla účinnosť 4. augusta 2024. Transpozícia do národného práva musí byť v súlade s čl. 94 vykonaná  do 5. augusta 2026.

Nariadenie (EÚ) 2024/1789 bolo prijaté v júni 2024 a od 4. augusta 2024 (dvadsiaty deň po dni uverejnenia v Úradnom vestníku EÚ) je účinné a priamo uplatniteľné. 

Návrh zákona je v súlade s Európskou chartou miestnej samosprávy.

Návrh zákona bol predmetom pripomienkového konania a  predkladá sa s rozpormi s Úradom pre reguláciu sieťových odvetví a Republikovou úniou zamestnávateľov. 


Účinnosť zákona sa navrhuje 1. januára 2027.

